ພາຍຸຫິມະ ຖືກພະຍາກອນ ວ່າ ຈະກະທົບ ພາກຕາເວັນອອກສຽງເໜືອ ຂອງສະຫະລັດ
ນະຄອນຫລວງວໍຊິງຕັນ ຊຶ່ງສ່ວນຫລາຍແລ້ວ ໄດ້ຮັບຫິມະຕ່ຳກວ່າລະດັບ ແມ່ນຄາດກັນວ່າ ຈະໄດ້ຮັບຫິມະ 13 ຊັງຕີແມັດ ໃນຕົວເມືອງ ແລະ ສອງເທົ່າໂຕຢູ່ເຂດອ້ອມແອ້ມ.
— ເຫຼືອອີກພຽງໜ້ອຍກວ່ານຶ່ງສັບປະດາ ກ່ອນການເລີ້ມຕົ້ນລະດູບານໃໝ່ ຢູ່ພາກຕາເວັນ ອອກສຽງເໜືອຂອງ ສະຫະລັດ ຊຶ່ງກຳລັງກຽມຮັບມືກັບພາຍຸຫິມະ ຂະໜາດໃຫຍ່ ກົມບໍລິການສະພາບອາກາດແຫ່ງຊາດ ພະຍາກອນອາກາດວ່າ ຈະມີລົມໜາວຈັດ ເຄື່ອນຍ້າຍຂຶ້ນມາທາງແຄມຝັ່ງ ເຂົ້າມາໃນພື້ນທີ່ສ່ວນໃຫຍ່ດັ່ງກ່າວ ໃນຄ່ຳຄືນຂອງ ວັນຈັນມື້ນີ້ ຈົນຮອດວັນອັງຄານມື້ອື່ນ ພາວະການຊອມເບິ່ງພາຍຸຫິມະ ໄດ້ຖືກແຈ້ງ ໃຫ້ຊາບ ສຳລັບ ພາກສວນຂອງເຂດຕາເວັນອອກສຽງເໜືອ ໂດຍປະກອບມີ ນະຄອນ New York ແລະ Boston ໂດຍຄາດກັນວ່າ ຈະມີຫິມະຕົກລົງມາເຖິງ 30 ຫາ 45 ຊັງຕີແມັດ ໃນບາງສ່ວນຂອງບໍລິເວນດັ່ງກ່າວ ຜູ້ປົກຄອງລັດ New York ທ່ານ Andrew Cuomo ໄດ້ປະກາດໃນວັນອາທິດວານນີ້ ວ່າ ສູນປະຕິບັດການ ພາວະສຸກເສີນ ຈະໄດ້ເລີ້ມເຄື່ອນໄຫວ ໃນຄ່ຳຄືນວັນຈັນມື້ນີ້ ດ້ວຍ ການສະສົມໄວ້ ພວກຖົງຂີ້ຊາຍ ເຄື່ອງປັ່ນໄຟຟ້າ ແລະ ປ້ຳນ້ຳ ໃຫ້ກຽມພ້ອມ ສ່ວນນະຄອນຫລວງວໍຊິງຕັນ ຊຶ່ງສ່ວນຫລາຍແລ້ວ ໄດ້ຮັບຫິມະຕ່ຳກວ່າ ລະດັບ ແມ່ນຄາດກັນວ່າ ຈະໄດ້ຮັບຫິມະ 13 ຊັງຕີແມັດ ໃນຕົວເມືອງ ແລະ ສອງເທົ່າໂຕ ຢູ່ນອກພື້ນທີ່ຕ່າງໆ ພາຍຸດັ່ງກ່າວ ອາດເປັນໄປໄດ້ສູງ ທີ່ຈະກໍ່ໃຫ້ເກີດການເດີນທາງທີ່ອັນຕະລາຍ ແລະ ການຂາດໄຟຟ້າໃຊ້ ຍ້ອນການທຳລາຍຂອງລົມທີ່ອາດເປັນໄປໄດ້ວ່າຈະມີຄວາມແຮງ ເຖິງ 80 ກິໂລແມັດຕໍ່ຊົ່ວໂມງ ພັດຜ່ານມາຈາກທາງທິດຕາເວັນອອກ ຂອງເມືອງ Long Island ຂອງ New York ແລະ ທາງທິດຕາເວັນອອກສຽງໃຕ້ ຂອງລັດ Connecticut ອີງຕາມ ກົມບໍລິການສະພາບອາກາດແຫ່ງຊາດ ທີ່ໄດ້ແຈ້ງໄປນັ້ນ